Ja, daar is belasting op huurinkomste! - Jou Geld | Solidariteit WêreldJou Geld | Solidariteit Wêreld
Tuis › Artikels › Ja, daar is belasting op huurinkomste!
Ja, daar is belasting op huurinkomste!
Met al die terugslae wat ons die afgelope jaar beleef het, het jy besluit om jou huis te verhuur en eerder so 'n ekstra inkomste te verdien, of dalk wil jy 'n koop-om-te-verhuur-eiendom koop. Maar hoe gaan dit jou belasting affekteer?
Wanneer jy jou finansiële analise doen, moet jy natuurlik ook alle belastingimplikasies in gedagte hou. As verhuurder moet jy jou huurinkomste by jou salaris en ander belasbare inkomste voeg wanneer jy jou jaarlikse belastingopgawe invul. Indien dit nie gedoen word nie, word dit as belastingontduiking beskou. Dit is natuurlik strafbaar met stewige boetes en rentes en daar is ook die moontlikheid van strafregtelike vervolging.
Die feit dat huurinkomste belasbaar is, is 'n belangrike faktor en jy moet dit in gedagte hou by jou besluit oor hoeveel jy vir die betrokke eiendom gaan betaal. Daarom is dit belangrik om jou huiswerk te doen voordat jy 'n aanbod maak.
Ons belastingwette is ingewikkeld en gespesialiseer. Daarom moet jy professionele belastingadvies oor jou spesifieke omstandighede verkry.
Die volgende inligting is op SAID se webwerf beskikbaar. Kom ons kyk.
Wat is huurinkomste?
Indien 'n individu 'n eiendom verhuur (gewoonlik residensiële akkommodasie) en huurinkomste daarvoor ontvang, sal die bedrag wat ontvang word onderworpe wees aan inkomstebelasting.
Residensiële akkommodasie kan die volgende insluit:
die huur van 'n gedeelte van jou huis, bv. 'n 'n kamer of 'n tuinwoonstel
ander soortgelyke residensiële fasiliteite
Hoe word belasting op huurinkomste bereken?
Die huurinkomste wat jy ontvang, moet bygevoeg word by enige ander inkomste wat jy ontvang, maar sal ook verminder word deur bepaalde toegelate uitgawes wat aangegaan word.
Indien enige ander bedrae aan jou betaal word vir die huur van residensiële akkommodasie, bykomend tot die maandelikse huur, sal hierdie bedrae ook aan inkomstebelasting onderworpe wees. Die bykomende bedrae kan byvoorbeeld insluit huurkontrakpremies wat gewoonlik aan die begin van die huurkontrak in die vorm van 'n enkelbedrag betaal word, en in sodanige geval is die volle bedrag aan belasting onderworpe in die jaar van aanslag waartydens dit toegeval of ontvang is.
Die ontvangs of toevalling van 'n huurdeposito deur 'n verhuurder hoef nie by die verhuurder se bruto inkomste ingesluit te word op die tydstip waarop dit aanvanklik betaal word nie, indien daar 'n verpligting op die verhuurder is om op 'n latere tydstip die deposito terug te betaal. Dit sal gewoonlik slegs bruto inkomste in die verhuurder se hande word wanneer die deposito uiteindelik deur die verhuurder toegepas word. Die hantering van 'n huurdeposito word egter deur die bepaalde feite en omstandighede van elke geval bepaal.
Kan die huurinkomste verminder word?
Ja, die huurinkomste kan verminder word deur enige toelaatbare uitgawes wat aangegaan is gedurende die tydperk wat die eiendom verhuur is. Slegs uitgawes wat in die voortbring van sodanige huurinkomste aangegaan is, kan geëis word. Geen kapitaal en/of privaat uitgawes sal as aftrekking toegelaat word nie.
Watter uitgawes is toelaatbaar?
Toelaatbare uitgawes wat van huurinkomste afgetrek mag word, sluit in:
diensgelde en erfbelasting;
agentskapsfooie of eiendomsagente;
versekering (slegs huiseienaarsversekering en nie versekering van huishoudelike inhoud nie);
herstelwerk ten opsigte van die verhuurde area; en
sekuriteits- en eiendomsheffings.
Watter uitgawes word nie toegelaat nie?
Uitgawes wat kapitaal van aard is of wat nie deel van die voortbring van huurinkomste is nie, sal nie toegelaat word nie. Dit kan byvoorbeeld onkoste vir verbeterings aan eiendom insluit.
Verbeteringe moenie met instandhouding, wat as aftrekking toelaatbaar is, verwar word nie.
Herstelwerk en instandhouding sal gewoonlik plaasvind wanneer 'n persoon poog om 'n bate na sy oorspronklike toestand te herstel as gevolg van skade of agteruitgang. Verbeteringe sal gewoonlik 'n beter bate tot gevolg hê. Om te bepaal of herstelwerk, instandhouding of verbetering plaasgevind het, moet die bepaalde feite en omstandighede van elke geval ondersoek word.
Hoewel verbeteringe nie as aftrekking teen huurinkomste toegelaat word nie, kan die waarde daarvan egter ingesluit word by die basiskoste van die eiendom, om die kapitaalwins (of verlies) effektief vir die doeleindes van kapitaalwinsbelasting te verminder op die uiteindelike beskikking oor die eiendom,.
Die verskaffing van akkommodasie in 'n woning is 'n vrygestelde lewering vir BTW-doeleindes, en gevolglik mag jy nie BTW ten opsigte van die verskaffing van akkommodasie in 'n woning aftrek nie.
Wat as die uitgawes die huurinkomste oorskry?
Indien die uitgawes die huurinkomste oorskry, moet die bedrag van die verlies beskikbaar wees vir verrekening teen ander inkomste wat deur die individu ontvang is, mits die verlies nie afgekamp is ingevolge heersende teenvermydingsbepalings nie. Vir meer inligting, raadpleeg SARS se Guide on ring-fencing of assessed losses arising from trade conducted by individuals.
Die individu moet effektief in staat wees om SAID te oortuig dat hy of sy 'n bona fide-bedryf beoefen deur die verhuring van sy of haar eiendom.
Al klink dit dalk na 'n manier om ekstra geld in te kry, gaan doen eers jou huiswerk.
Die Solidariteit Gilde vir Finansiële Beroepe is 'n gemeenskap wat daarop toegespits is om professionele persone wat dienste in die finansiële bedryf aanbied met mekaar in verbinding te stel, om jongmense 'n kans op 'n loopbaan in die beroep te gee, en die waghond te wees wat brandpunte in die beroep met werkbare oplossings takel.
Die Beroepsgilde vir Finansiële Praktisyns bied aan lede 'n netwerk waardeur lede met mekaar kan skakel, beste praktyke kan deel en sake kan doen. Besoek gerus https://gildes.solidariteit.co.za/finansies/ vir meer inligting.